ร้านนี้ตั้งอยู่ ที่ชั้น 2 ผู้โดยสารขาออก อาคาร 1 สนามบินชางฮี ประเทศสิงคโปร์ ไม่แน่ใจว่าอาคารอื่นจะมีรึเปล่าค่ะ หากผ่านตม.แล้ว ทางเดินไป Gate 34 จะมีบันไดเลื่อนให้ขึ้นไป ให้อารมณ์ food court เล็กๆ ราคาอาหารที่สนามบินปกติก็สูงกว่าร้านข้างนอกอยู่แล้ว ที่นี่ก็เช่นกัน แต่ยังพอรับได้ ไม่ได้แพงจนเกินไปค่ะ เวลาสั่งอาหารก็เดินไปสั่งที่ร้าน แล้วจะมีล็อคให้อ้อมไปจ่ายเงินพร้อมกับหยิบช้อนส้อมตรงที่จ่ายเงินค่ะ 

Nasi Lemak (ราคา 6 SGD) – อาหารประจำชาติของมาเลเซียและแพร่หลายในสิงคโปร์ ได้ลองเมนูนี้ก่อนบินกลับไทย นาซี ลมะก์หรือว่าเลอมัค(หากเรียกตามภาษาอังกฤษ) คือข้าวมันหุงกับกะทิ กินพร้อมเครื่องเคียงนานาชนิด หลักๆจะมีถั่วลิสงทอด ไข่ต้ม ปลาทอด ไก่ทอด แตงกวาและซอสแดงๆที่รสชาติคล้ายกับน้ำพริก ได้ลองครั้งแรกรู้สึกชอบ อร่อยดี เหมือนข้าวคลุกน้ำพริกแหล่ะค่ะ ไม่ได้ต่างจากอาหารไทยเท่าไหร่ อาจจะผักน้อยหน่อย จริงๆสามารถสั่งผัดถั่วหรืออื่นๆเพิ่มได้ แต่ราคาก็จะเพิ่มตาม ไก่ทอดทอดไว้นานแล้ว เหนียว รสชาติโอเคแต่มันฝืดคอไปนิด เพราะไม่มีน้ำแกงหรือผักอะไรเลย 7/10

เกี๊ยวน้ำ (ราคา 5 SGD) – เนื่องจากเมนูแรกแห้งๆ ฝืดคอ เลยต้องไปซื้อเกี๊ยวน้ำมา ตอนไปซื้อแอบเซ็ง ยืนรอนานมากทั้งที่ไม่มีคิว แต่คุณลุงเทรนด์คุณป้าที่คาดว่าจะเป็นพนักงานใหม่ ค่อยๆบรรจง เอ้า ลวกเส้นนะ ลวกเกี๊ยว ลวกผัก คีบหมูแดง ใส่ซอส กระเทียมเจียว กว่าจะตักน้ำซุปราดได้ 1 ถ้วย ยืนรอเกิน 10 นาทีทั้งๆที่ร้านแนวนี้ควรเป็นร้านบริการรวดเร็ว ลูกค้ารีบมากินรีบไปขึ้นเครื่องบิน รสชาติน้ำซุปยังไม่ดี ไม่เข้มข้น เหมือนเอาหัวน้ำซุปแล้วเติมน้ำเปล่าลงไปเรื่อยๆ แค่พอรับประทานได้ ไม่ติดใจ เกี๊ยวก็ธรรมดา หมูแดงนี่แปลก อาจจะเป็นไก่แดงมั้งคะ ไม่แน่ใจเหมือนกัน แต่รสชาติเหมือนไม่ใช่เนื้อสัตว์เพียวๆ เหมือนผสมแป้งนิดนึง เส้นบะหมี่เล็ก แบน ตามสไตล์จีน ทั้งชามเห็นว่าบะหมี่จะดีสุดค่ะ ปริมาณเยอะพอสมควร 5/10

โซนนี้เหมาะสำหรับผู้เร่งรีบรับประทานอาหารก่อนขึ้นเครื่อง ราคาไม่สูงเท่ากับร้านอื่นๆในสนามบิน คาดว่าเปิดขาย 24 ชม.ค่ะ